DA
12.6.2023
Den Europæiske Unions Tidende
C 205/31
Sag anlagt den 29. marts 2023 — Europa-Kommissionen mod Republikken Bulgarien (Sag C-206/23) (2023/C 205/35) Processprog: bulgarsk Parter Sagsøger: Europa-Kommissionen (ved B. De Meester og E. Ruseva, som befuldmægtigede) Sagsøgt: Republikken Bulgarien
Sagsøgerens påstande 1.
Det fastslås, at Republikken Bulgarien har tilsidesat sine forpligtelser i henhold til artikel 36 i Europa-Parlamentets og Rådets direktiv (EU) 2018/2001 af 11. december 2018 om fremme af anvendelsen af energi fra vedvarende energikilder (1), idet den ikke har udstedt alle de love og administrative bestemmelser, der er nødvendige for at efterkomme det nævnte direktiv, og ikke har meddelt Kommissionen disse love og bestemmelser. 2.
Republikken Bulgarien tilpligtes at betale Kommissionen et fast beløb, der svarer til det højeste af følgende to beløb: a) et beløb på 1 800 EUR pr. dag ganget med det antal dage, der går fra dagen efter udløbet af den i direktivet fastsatte gennemførelsesfrist indtil den dag, hvor traktatbruddet bringes til ophør, eller, såfremt dette ikke bringes til ophør, til dagen for afsigelsen af dommen i denne sag; b) et fast minimumsbeløb på 504 000 EUR. 3.
Såfremt den i punkt 1. omtalte tilsidesættelse af forpligtelserne fortsat består på tidspunktet for afsigelsen af dommen i denne sag, tilpligtes Republikken Bulgarien at betale Kommissionen en tvangsbøde på 9 720 EUR pr. dag for hver dag fra tidspunktet for afsigelsen af dommen i denne sag indtil det tidspunkt, hvor Republikken Bulgarien opfylder sine forpligtelser i henhold til direktivet. 4.
Republikken Bulgarien tilpligtes at betale sagsomkostningerne.
Søgsmålsgrunde og væsentligste argumenter Europa-Parlamentets og Rådets direktiv (EU) 2018/2001 af 11. december 2018 om fremme af anvendelsen af energi fra vedvarende energikilder fastsætter en retlig ramme for fremme af energi fra vedvarende energikilder i Den Europæiske Unions elektricitets-, varme- og kølesektor samt transportsektor.
Direktivet fastsætter som et bindende mål for EU, at mindst 32 % af energien senest i 2030 skal produceres fra vedvarende energikilder.
Direktivet foreskriver foranstaltninger, som sikrer, at understøttelsen af energi fra vedvarende energikilder er økonomisk effektiv, og endvidere, at de administrative procedurer for projekter på området for energi fra vedvarende energikilder forenkles.
Direktivet letter endvidere borgernes deltagelse i energiomstillingen og giver også mulighed for anvendelse af egen elektricitet fra vedvarende energikilder og etableringen af fællesskaber på området for vedvarende energi.
Desuden fastsættes i direktivet konkrete mål for forhøjelsen frem til 2030 af andelen af vedvarende energikilder i varme- og kølesektoren samt i transportsektoren, hvor de vedvarende energikilder udbredes langsommere end i elektricitetssektoren.
Med direktivet styrkes også kriterierne for sikringen af bioenergiens bæredygtighed.
Den 23. juli 2021 sendte Kommissionen en åbningsskrivelse til Republikken Bulgarien, hvori Kommissionen gjorde opmærksom på, at direktivets gennemførelsesfrist var udløbet, og at Kommissionen endnu ikke havde modtaget nogen meddelelse om foranstaltningerne til en fuldstændig gennemførelse af direktivet.
Den 2. december 2021 sendte Kommissionen Republikken Bulgarien en begrundet udtalelse i henhold til artikel 258 i traktaten om Den Europæiske Unions funktionsmåde.
Til trods herfor er der endnu ikke blevet udstedt foranstaltninger til gennemførelse af direktivet, eller i hvert fald har Kommissionen endnu ikke modtaget nogen meddelelse herom.
(1)
EUT 2018, L 328, s. 82.